Oko kurita paꞌpo me Jesus wytoꞌpo moro wyino Galilea ꞌwa.
Aseke iꞌwa takariꞌse kynakon amy pairo Tamusi auran ukuꞌponen wairy isanoꞌpambo moro tywetuwaroꞌmatopombo aitopo po.
Galilea ꞌwa itundaꞌpo mero,
moꞌkaron moro ponokon ꞌwa ewaꞌmaꞌpo.
Moro Jerusalem po moꞌko eratonomapotopombo onory ewaꞌmary jako irombo morokon inikapyry otykon tone iꞌwaine kynakon.
Moꞌkaron enapa irombo tyto tywaije kynatokon moꞌko eratonomapotopombo onory ewaꞌma.
Jesus wytoꞌpo rapa Kana ꞌwa,
Galilea ta,
moro tyꞌwa winu me tuna kaꞌtopombo aitopo ꞌwa.
Irombo Kafaraum po amy jopoto kynakon.
Imuru jeꞌtun pe kynakon.
Moꞌko ijumy ꞌwa ro Judea wyino Galilea ꞌwa Jesus tundaꞌpo etaꞌpo.
Itoꞌpo Iꞌwa.
Iwoturupoꞌpo iꞌwa tymuru kuraꞌma iwoꞌpematoꞌme tymaro Kafaraum ꞌwa.
Kyniromoꞌsakon irombo moꞌko imuru.
Jesus wykaꞌpo iꞌwa:
“Potonon anumengaponamon otykon aneneꞌpa ajaꞌtaine,
poto me Tamusi anamyikaꞌpa mandon.”
Moꞌko jopoto wykaꞌpo te Iꞌwa:
“Jopoto,
oꞌko ymaro,
ymuru rombyꞌpa ro.”
Jesus wykaꞌpo iꞌwa:
“Iꞌtango ajauty ꞌwa.
Omuru nuro man.”
Moꞌko wokyry ꞌwa Jesus auran amyikaꞌpo.
Itoꞌpo.
Iwoꞌpemary jako noro moꞌkaron ipyitorykon wopyꞌsan epoje.
Ikaꞌsan iꞌwa:
“Omuru nuro man.”
Iwoturupoꞌpo iꞌwaine moro oꞌtoro juru aꞌta iruꞌpa rapa iweꞌiꞌpo poko.
Ikaꞌsan iꞌwa:
“Koinaro oꞌwin juru aꞌta,
moro ikomyinymbo noꞌmyi.”
Moro wara ijururu aꞌta ro Jesus ꞌwa nuro tymuru wairy ekarityꞌpo ukutyꞌpo moꞌko ijumy ꞌwa.
Irombo moꞌko Jesus amyikaꞌpo iꞌwa paꞌporo moꞌkaron tauty tanokon maro.
Ero moro ijokonory Jesus nenepoꞌpo kapu wyinono oty ero kynakon Galilea po,
Judea wyino tyweramaꞌpo wyino.